KOMISSION ASETUS (ETY) N:o 2670/81,

annettu 14 päivänä syyskuuta 1981,

kiintiötä suuremman tuotannon soveltamista koskevista yksityiskohtaisista säännöistä sokerialalla

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon sokerialan yhteisestä markkinajärjestelystä 30 päivänä kesäkuuta 1981 annetun neuvoston asetuksen (ETY) N:o 1785/81() ja erityisesti sen 26 artiklan 3 kohdan,

sekä katsoo, että

asetuksen (ETY) N:o 1785/81 26 artiklassa säädetään, että C-sokeri, jota ei ole siirretty seuraavalle markkinointivuodelle mainitun asetuksen 27 artiklan nojalla, ja C-isoglukoosi on vietävä sellaisenaan ilman tukea ja maksua ennen kyseistä markkinointivuotta seuraavaa 1 päivää tammikuuta; jos nämä sokerimäärät on myyty kokonaan tai osittain sisämarkkinoilla tai niitä ei ole viety ennen säädettyä määräpäivää, kyseisistä sokerimääristä on perittävä asetuksen (ETY) N:o 1785/81 41 artiklassa säädettyä menettelyä noudattaen vahvistettava summa; soveltamista koskevista yksityiskohtaisista säännöistä tällä alalla säädetään enimmäiskiintiötä suurempaan sokerintuotantoon sovellettavista säännöksistä 28 päivänä joulukuuta 1970 annetussa komission asetuksessa (ETY) N:o 2645/70(), sellaisena kuin se on viimeksi muutettuna asetuksella (ETY) N:o 1367/78(), ja ajanjaksolla 1 päivästä heinäkuuta 1980 30 päivään kesäkuuta 1981 tapahtuneen isoglukoosin tuotannon kiintiöiden soveltamista koskevista yksityiskohtaisista säännöistä 30 päivänä kesäkuuta 1980 annetussa komission asetuksessa (ETY) N:o 1700/80(); asetusta (ETY) N:o 2645/70 on jo muutettu useaan kertaan, ja uudet muutokset ovat osoittautuneet tarpeellisiksi asetuksen (ETY) N:o 1785/81 perussäännösten vuoksi, jotka ovat yhteisiä makeutusaineiden yhtenäismarkkinat muodostaville sokeri- ja isoglukoosialoille; tästä syystä on erityisesti selvyyden vuoksi tärkeää sisällyttää C-sokeriin ja C-isoglukoosiin sovellettavat yksityiskohtaiset säännöt uuteen mukautettuun asetukseen,

hallinnollisista syistä olisi täsmennettävä, että asetuksen (ETY) N:o 1785/81 26 artiklan mukaisesti sitä C-sokerin tai C-isoglukoosin määrää, jonka ajoissa tapahtuneesta viennistä valmistaja ei ennen määräaikaa ole toimittanut todistetta, pidetään sisämarkkinoilla myytynä; samoista syistä tätä todistamista varten olisi käytettävä sokerialan tuonti- ja vientitodistusjärjestelmän soveltamista koskevista erityisistä yksityiskohtaisista säännöistä 10 päivänä syyskuuta 1981 annetussa komission asetuksessa (ETY) N:o 2630/81(), ja maataloustuotteiden tuonti-, vienti- ja sekä ennakkovahvistustodistusten järjestelmän soveltamista koskevista yhteisistä yksityiskohtaisista säännöistä 3 päivänä joulukuuta 1980 annetussa komission asetuksessa (ETY) N:o 3183/80(), sellaisena kuin se on viimeksi muutettuna asetuksella (ETY) N:o 2646/81(), vientiä varten säädettyjä asiakirjoja,

vahvistettaessa maksua, joka peritään silloin, kun sokeri on myyty sisämarkkinoilla, on välttämätöntä asettaa sellainen C-sokeri tai C-isoglukoosi, jota ei ole viety, samaan asemaan kolmansista maista tuodun sokerin tai isoglukoosin kanssa; tämän vuoksi tätä maksua vahvistettaessa on otettava huomioon yhtäältä sokerin tuontimaksun tai asetuksen (ETY) N:o 1785/81 16 artiklan 6 kohdassa tarkoitetun isoglukoosin muuttuvan maksuosuuden suurin määrä sen markkinointivuoden aikana, jona kyseinen sokeri tai isoglukoosi on tuotettu sekä tätä markkinointivuotta seuraavan kuuden kuukauden aikana sovellettava määrä ja toisaalta kolmansista maista tuodun sokerin myyntikustannusten perusteella vahvistettu kiinteä määrä,

vientinä ei tulisi pitää maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä 29 päivänä marraskuuta 1979 annetun komission asetuksen (ETY) N:o 2730/79(), sellaisena kuin se on viimeksi muutettuna asetuksella (ETY) N:o 2646/81, 5 artiklassa ilmoitettuja käyttötarkoituksia,

on aiheellista säätää kyseisen valmistajan mahdollisuudesta viedä maasta sokeria tai isoglukoosia, jota tämä ei ole itse tuottanut; tällaisessa tapauksessa on tarpeen säätää kiinteän määrän maksamisesta, jota voidaan kaikissa tapauksissa pitää korvauksena tällaisesta vaihtamisesta mahdollisesti seuraavasta edusta,

on tarpeen säätää tietyistä C-sokeria tai C-isoglukoosia koskevista toimenpiteistä niiden viennin estävän ylivoimaisen esteen varalta; tässä suhteessa on oikeutettua saattaa nämä toimenpiteet takautuvasti sovellettaviksi siten, että tämänluonteisissa harvoissa jo sattuneissa tapauksissa voitaisiin löytää asianomaisia tyydyttävä ratkaisu erityisesti siten, ettei saatavia tarvitse maksaa silloin, kun kyseistä tuotetta ei ole viety maasta, ja

tässä asetuksessa säädetyt toimenpiteet ovat sokerin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

1. Asetuksen (ETY) N:o 1785/81 26 artiklan 1 kohdassa tarkoitetut C-sokeri ja C-isoglukoosi on vietävä sen jäsenvaltion alueelta, jossa ne on tuotettu.

C-sokerin tai C-isoglukoosin valmistajan on esitettävä todisteet siitä, että tuote on viety:

- valkoisena sokerina tai denaturoimattomana raakasokerina tai isoglukoosina sellaisenaan,

- ilman tukea ja maksua,

- siitä jäsenvaltiosta, jonka alueella se on tuotettu.

Jos todistetta siitä, että sokeri tai isoglukoosi on viety yhteisöstä ennen sitä markkinointivuotta seuraavaa 1 päivää tammikuuta, jona C-sokeri tai C-isoglukoosi on tuotettu, ei ole esitetty, kyseistä määrää pidetään sisämarkkinoilla myytynä.

2. Tätä asetusta sovellettaessa ei voida vedota asetuksen (ETY) N:o 2730/79 5 artiklan säännöksiin.

2 artikla

1. Edellä 1 artiklassa tarkoitetut todisteet toimitetaan sen jäsenvaltion toimivaltaiselle toimielimelle, jonka alueella C-sokeri tai C-isoglukoosi on tuotettu.

2. Todistaminen tapahtuu esittämällä:

a) edellä 1 kohdassa tarkoitetun jäsenvaltion toimivaltaisen toimielimen asetuksen (ETY) N:o 2630/81 3 artiklan mukaisesti kyseiselle valmistajalle myöntämä vientitodistus;

b) asetuksen (ETY) N:o 3183/80 30 artiklassa tarkoitetut vakuuden vapauttamiseen tarvittavat asiakirjat;

c) valmistajan ilmoitus, jolla tämä todistaa tuottaneensa C-sokerin tai C-isoglukoosin.

Kyseinen valmistaja voi kuitenkin korvata vietävän C-sokerin tai C-isoglukoosin vastaavasti toisella saman jäsenvaltion alueelle sijoittautuneen valmistajan tuottamalla C-sokerilla tai C-isoglukoosilla. Tällaisessa tapauksessa korvauksen tekevän valmistajan on maksettava sokerista 1,25 ECUa 100:aa kilogrammaa kohti ja isoglukoosista 1,25 ECUa 100:aa kilogrammaa kuiva-ainetta kohti.

C-sokerin osalta siirapin tai raakasokerin jalostaminen tilaussopimuksella valkoiseksi sokeriksi sen myöhempää vientiä varten ei ole edellisen alakohdan mukaista korvaamista.

3. Edellä 1 artiklassa tarkoitettu todistaminen voidaan tehdä ainoastaan ennen 1 artiklan 1 kohdassa mainittua 1 päivää tammikuuta seuraavaa 1 päivää helmikuuta.

Erityistapauksissa kyseisen jäsenvaltion toimivaltainen toimielin voi kuitenkin hyväksyä pidemmän määräajan.

3 artikla

1. Asianomaisen jäsenvaltion on perittävä määristä, jotka on 1 artiklan 1 kohdan mukaisesti myyty sisämarkkinoilla, määrä, joka vastaa:

a) C-sokerin osalta 100 kilogrammalta kyseistä sokeria:

- suurinta tapauksen mukaan 100 kilogrammaan valkoista sokeria tai raakasokeria sinä markkinointivuonna, jona kyseinen sokeri on tuotettu, ja sitä seuraavan kuuden kuukauden aikana sovellettavaa tuontimaksua,

ja

- 1,25 ECUa;

b) C-isoglukoosin osalta 100 kilogrammalta kuiva-ainetta:

- suurinta 100 kilogrammaan kuiva-ainetta sinä markkinointivuonna, jona kyseinen isoglukoosi on tuotettu, ja sitä seuraavan kuuden kuukauden aikana sovellettavaa asetuksen (ETY) N:o 1785/81 16 artiklan 6 kohdassa tarkoitettua muuttuvaa maksuosaa,

ja

- 1,25 ECUa.

2. Kyseisen jäsenvaltion on ilmoitettava maksettava kokonaismäärä niille valmistajille, jotka ovat velvoitettuja maksamaan 1 kohdassa tarkoitetun kyseisen määrän ennen 1 artiklassa tarkoitettua 1 päivää tammikuuta seuraavaa 1 päivää maaliskuuta.

Kyseisten valmistajien on maksettava tämä kokonaismäärä ennen saman vuoden 20 päivää maaliskuuta.

3. Jos toimivaltainen toimielin on kuitenkin 2 artiklan 3 kohdan toisen alakohdan nojalla pidentänyt todisteiden esittämisen määräaikaa, 2 kohdassa mainitut päivämäärät korvataan päivämäärillä, jotka toimivaltainen toimielin määrittää myönnetyn pidennyksen perusteella.

4. Niiltä C-sokerin ja C-isoglukoosin määriltä, jotka ovat lopullisesti tuhoutuneet tai vahingoittuneet sellaisissa olosuhteissa, jotka asianomaisen jäsenvaltion toimivaltainen toimielin tunnustaa ylivoimaiseksi esteeksi, 1 kohdassa tarkoitettua vastaavaa määrää ei peritä.

4 artikla

1. Kyseisen jäsenvaltion on ilmoitettava valmistajille, jotka ovat velvoitettuja maksamaan 2 artiklan 2 kohdan toisessa alakohdassa tarkoitetun määrän, maksettava kokonaismäärä ennen 1 artiklassa mainittua 1 päivää tammikuuta seuraavaa 15 päivää tammikuuta.

2. Kyseisten valmistajien on maksettava tämä kokonaismäärä ennen saman vuoden 1 päivää helmikuuta.

5 artikla

Kumotaan asetus (ETY) N:o 2645/70.

Sitä sovelletaan kuitenkin sokerin markkinointivuonna 1980/1981 tuotettuun enimmäiskiintiön ylittävään sokeriin.

6 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sen 3 artiklan 4 kohtaa sovelletaan 1 päivästä heinäkuuta 1979.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 14 päivänä syyskuuta 1981.

Komission puolesta

Poul DALSAGER

Komission jäsen

() EYVL N:o L 177, 1.7.1981, s. 4

() EYVL N:o L 283, 29.12.1970, s. 48

() EYVL N:o L 166, 23.6.1978, s. 24

() EYVL N:o L 166, 1.7.1980, s. 90

() EYVL N:o L 258, 11.9.1981, s. 16

() EYVL N:o L 338, 13.12.1980, s. 1

() EYVL N:o L 259, 12.9.1981, s. 10

() EYVL N:o L 317, 12.12.1979, s. 1